text: Sydjysk flyselskab opjusterer med flere afgange
  06 februar 2017 kl. 09.37
  I kampen om kunder går Danish Air transport, med hjemsted i Vamdrup, og Midtjyllands Lufthavn i luften med flere afgange til og fra København.
  Prins Joachim var søndag til stede, da Karup Lufthavn officielt skiftede navn til Midtjyllands Lufthavn.
  For Danish Air Transport, DAT, der har base på Kolding Lufthavn i Vamdrup, var der også en anden begivenhed, der fyldte dagsordenen.
  I forbindelse med navngivningen holdt lufthavnen åbent hus. Her fortalte direktør i DAT Jesper Rungholm, ifølge en pressemeddelelse, at selskabet fra starten af april opjusterer de otte daglige afgange fra Midtjyllands og Københavns Lufthavn. På hverdage bliver der fremover ti afgange fra de to lufthavne. En kraftig opgradering lyder det i pressemeddelsen.
  Midtjyllands Lufthavn har det seneste år været den af de danske lufthavne, der har haft den største vækst i trafikken.
  
  